b'\n_START_ARTICLE_\nHelsingin Koominen Ooppera\n_START_PARAGRAPH_\nHelsingin Koominen Ooppera on vuonna 2016 toimintansa aloittanut oopperaa esitt\xc3\xa4v\xc3\xa4 toimija Helsingiss\xc3\xa4. Oopperan kotin\xc3\xa4ytt\xc3\xa4m\xc3\xb6n\xc3\xa4 toimii Finlandia-talo, jossa sijaitsee my\xc3\xb6s oopperan toimisto._NEWLINE_Helsingin Koomisen Oopperan esikuvana on Komische Oper Berlin, joka on erikoistunut kevyeen oopperaan, kuten italialaiseen opera buffaan. Oopperan alkutaipaleen ohjelmistossa ovat olleet Ji\xc5\x99\xc3\xad Pauerin satuooppera Punahilkka (yhteisty\xc3\xb6ss\xc3\xa4 Etel\xc3\xa4-Savon musiikkiteatteri- ja oopperayhdistyksen kanssa), nuorten suomalaisten oopperataiteilijoiden liedkonserttisarja sek\xc3\xa4 Leo\xc5\xa1 Jan\xc3\xa1\xc4\x8dekin oopperaan Ovela pieni kettu perustuva Vixen (yhteisty\xc3\xb6ss\xc3\xa4 englantilaisen Silent Operan kanssa). Oopperan johtaja on kokenut oopperaohjaaja Laura \xc3\x85kerlund ja p\xc3\xa4\xc3\xa4kapellimestari on Erkki Lasonpalo. Vuonna 2018 Helsingin Koominen Ooppera tuotti ensimm\xc3\xa4ist\xc3\xa4 kertaa Helsinki Opera Festivalin. Festivaalin ensimm\xc3\xa4isen\xc3\xa4 kansainv\xc3\xa4lisen\xc3\xa4 vieraana oli puolalainen barokkiorkesteri Capella Cracoviensis, jonka kanssa toteutettiin yhteistuotantona Stanislaw Moniuszkon ooppera Halka Helsingin Kulttuuritalossa._NEWLINE_Koomisen Oopperan taustaorganisaationa on seitsem\xc3\xa4n henkil\xc3\xb6n perustama osakeyhti\xc3\xb6. Se tuottaa oopperan esitykset ja tarjoaa my\xc3\xb6s yhteisty\xc3\xb6t\xc3\xa4 eri musiikkiyhdistyksille. Yhti\xc3\xb6n toimitusjohtaja ja taiteellinen johtaja on Laura \xc3\x85kerlund. Lipunmyynnin ohella ooppera saa rahoitusta muun muassa apurahoista ja sponsoreilta.'